На иницијативу Сектора за метро од 12. фебруара 1998, Скупштина Града Београда усвојила је у јулу 1999, месец дана након завршетка бомбардовања НАТО, Одлуку о припремању регулационог плана за изградњу линије метроа М1 „Меркатор–Вуков споменик“. Овај план предвиђао је линију дугачку 7,5 km, која би у целости ишла испод земље, са изузетком шинско-друмског моста (тзв. „метро-мост“) преко Саве. Идејни пројекат за метро-мост (према идејном решењу из 1982) урађен је у оквиру пројекта „Метро Београд“ 1998, а крајем исте године, Скупштина града Београда и „Мост пројект“ су потписали уговор о пројектовању овог моста. Главни пројекат обалних стубова је планиран за 1999, а 2000. године су на терену обављене припреме за почетак изградње, која је требало да почне средином те године. О изградњи метро-моста, у којој је требало да учествују и руске фирме, у Београду је са тадашњим руководиоцима града, Крунићем и проф. Миланом Божићем разговарао градоначелник Москве, Јуриј Лушков. Тада је наводно било уговорено и да Русија, на место дело дуга СССР, испоручи челик за метро-мост. Извори наводе различите цифре за цену изградње моста од 42 милиона евра или 80 милиона америчких долара.